Colorado River

De Colorado (spuen. fir (rout)gefierft) ass dee gréissten a wichtegste Floss am Südweste vun Nordamerika. En ass 2.333 km laang an huet e Baseng vu 635.000 km². E spillt eng wichteg Roll fir d'Landwirtschaft, an, duerch Staudämm, fir d'Gewanne vun Drénkwaasser an elektreschem Stroum am Südweste vun de Vereenegte Staaten. De Colorado entspréngt am Rocky-Mountain-Nationalpark am US-Bundesstaat Colorado, nordwestlech vun Denver op der Westflank vun der Nordamerikanescher Kontinentaler Waasserscheed. Aus de Bierger vun de Rocky Mountains leeft en an Utah an an Arizona, wou en op engem grousse Streech d'Grenz tëscht Arizona an Nevada mécht. Dono mécht en d'Grenz tëscht Arizona a Kalifornien. Am Süde vu Kalifornie leeft de Colorado dann a Mexiko, wou en tëscht de Bundesstaaten Baja California a Sonora an de Golf vu Kalifornien leeft. Wann de Colorado aus de Rocky Mountains erauskënnt, fänkt de Colorado-Plateau un. Um Verlaf doduerch, wou e sech zum Deel déif an de Buedem eragefrass huet, huet e mat sengen Nieweflëss duerch Erosioun vill eenzegaarteg Landschaften entstoe gelooss. Op enger Längt vu ronn 1.600 km leeft en duerch e puer Canyons, ë. a. de Glenwood Canyon am Colorado, de Glen Canyon am Utah, an de Marble Canyon an de Grand Canyon am Arizona. Den Ausgang vum Grand Canyon ass als Lake Mead gestaut. Vun do leeft de Floss duerch d'Mojave-Wüst an dono duerch d'Sonora-Wüst. Wann e bis beim Golf vu Kalifornien ukënnt, ass dacks kee Waasser méi uewerierdesch dran, well et all ewechgeholl gouf fir ze nätzen. Viru senger Mëndung leien d'Insele Montague, Gore a Pelícano. Um Laf vum Floss gëtt et eng zéng Barragen, dorënner esou impressionanter wéi den Hoover Dam, deen de Lake Mead net wäit ewech vu Las Vegas opstaut, an de Glen Canyon Dam mam Lake Powell. Déi zwéi Stauséie sinn do fir Drénkwaasser ze späicheren a Stroum ze produzéieren. D'Waasser vum Floss gëtt iwwer Kanäl bis op Los Angeles, San Diego, Phoenix an Tucson transportéiert. Zanter 2000 hëlt d'Quantitéit vum Waasser no an no of, wéinst ëmmer manner Néierschlag, ma och wéinst dem Bevëlkerungswuesstem an deene Stied, déi d'Waasser vun do kréien. De Lake Powell-Stauséi huet zanter 2000 iwwer 60 Prozent vu sengem Waasser verluer. Literatur Dean W. Blinn, N. Leroy Poff: Colorado River Basin. In: Artur C. Benke, Colbert E. Cushing: Rivers of North America. Elsevier, 2005, ISBN 0-12-088253-1, Seiten 482–539 Steven W. Carothers, Bryan T. Brown: The Colorado River through Grand Canyon. University of Arizona Press, 1991, ISBN 0-8165-1232-9 Um Spaweck